קצרים: חדשות קולנוע מהשבוע החולף | מולטיוורס
דיסני מתכננים גרסת Live Action ל-"פו הדב"
אתר חדשות הבידור Deadline מדווח כי חברת דיסני ממשיכה להפוך את סרטי האנימציה שלה לגרסאות "חיות" מרהיבות ומושקעות. רק לאחרונה דווח כי הסרט הבא שיעובד לגרסה עם שחקנים חיים ושילוב של אנימציה ממוחשבת, הוא "מולן" וכעת נודע כי "פו הדב" בדרכו לטרנספורמציה דומה. דיסני החליטו להמר על יוצר צעיר ויחסית לא מוכר, אלכס רוס פרי, שכתב וביים סרט עצמאי בשם Listen Up Philip שזכה לביקורות טובות כשהוקרן בפסטיבל סאנדנס. עלילת הגרסה החיה תתמקד בעיקר בכריסטופר רובין, המבוגר, שחוזר לעולם שברא א.א.מילן וליער מאה האקרים (שזכה במהלך השנים לתרגומים כמו "יער מאה העצים" ו-"יער ת"ק פרסאות"). נראה כי ההימורים של דיסני בזירת סרטי האנימציה שזוכים להפקה חיה, מצליחץ "סינדרלה", שיצא לפני כשלושה שבועות לבתי הקולנוע, הכניס כבר סכום נאה ביותר של יותר מ-340 מיליון דולרים ברחבי העולם.
הסלע יזמר בדרך לאי הקסום
דווין (דה רוק) ג'ונסון חתם השבוע על חוזה לגילום הדמות הגברית הראשית בסרט האנימציה החדש של דיסני, Moana. את הסרט, שייצא ב-23 בנובמבר 2016, מביימים ג'ון מסקר ורון קלמנטס שביימו את "אלאדין" ו-"בת הים הקטנה". הסרט מספר את סיפורה של ילדה בת 14, מואנה, אשר יוצאת למסע הרפתקאות בחיפוש אחר שורשיה האמיתיים. ג'ונסון יגלם את חצי האל מאווי, שמצטרף למסע. הייחודיות בתפקיד החדש של ג'ונסון היא העובדה שהוא יפציע בשירה במהלך הסרט. מסתבר שכחלק מכישוריו שכוללים, משחק, סטנד אפ, האבקות ועוד, הבחור יודע גם לשיר. ג'ונסון שיתף בחשבון האינסטגרם שלו את רגע החתימה על החוזה באולפני דיסני.
טריילר חדש (ומטורף) ל-"מקס הזועם: כביש הזעם"
כן, זה נראה מטורף (אפילו יותר מהשם הישראלי), כן, זה נראה מגניב, אלים ומלא אדרנלין, ובעיקר, זה מתקרב אלינו בצעדי ענק, "מקס הזועם: כביש הזעם" יעלה בבתי הקולנוע בישראל ב-14 במאי. ג'ורג' מילר האוסטרלי חוזר לביים את המותג שהפך אותו לשם דבר אי שם בתחילת שנות השמונים. טום הארדי נכנס לנעליו של מל גיבסון בתפקיד מקס (שם משפחה, זועם). העלילה של הסרט עוקבת אחרי בום טראח אקשן, שיוצא למסע של ספלאט, קראש, עריפת ראשים ודם. בראיון למגאזין Esquire אמר הארדי שהוא חתום על עוד שלושה סרטים, אותם נוכל לראות במידה והסרט יהיה להצלחה.
"ספון" בדרכו (שוב) לקולנוע
יוצר הקומיקס אהוד בר-אל, ממנהלי העמוד, "‎The G3 Show – גאדג׳טים, גיימינג וכל מה שגיקי",‎ שלח לנו את קטע הוידאו הבא בו יוצר הקומיקס טוד מקפרלן, לאחר שאכזב אלפי מעריצים במתיחת אחד באפריל – מתעקש כי הוא אכן עובד על תסריט לסרט מחודש של דמות הקומיקס שלו SPAWN (הסרט המקורי יצא ב1997)
רשומה קודמתשימו מבטחכם בסקוט סניידר: ביקורת Batman: The Court of Owlsהרשומה הבאהביקורת "סוכני שילד" עונה 2 פרק 15: כשדלת אחת נסגרת